《金缕曲 团扇 十八叠前韵》
清代·叶绍本

丹颊难胜酒。乍梅风、暄吹午枕，粉汗融否。拈得桃枝团月样，忽讶新凉来斗。

胜汉苑、制传华九。袖底香飔摇动好，画乘鸾、应效秦楼守。

珠帘亚、微回首。

不须便面章台走。还记得、碧罗帏畔，轻披绵手。云母屏开冰簟滑，合与同心消受。

问底事、笑遮绛口。小立兰阶人影倩，障花颜、恰恐花羞丑。

蝉影薄、昭阳牖。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。